stanford-oval/wikipedia huggingface dataset:
חגוארס קורדובה
עלייה לליגה הבכירה כבר אחרי שנתיים

המאמן סוארס המשיך לעוד שנה והוכיח את עצמו. בכל הסמסטר השיגה הקבוצה 41 נקודות, 27 בבית ו-14 בחוץ. בטורניר האפרטורה של 2014, הגיעה הקבוצה לגמר מול אמריקה קאלי. במשחק הראשון בבית הביסה את אמריקה 1–4 ובמשחק הגומלין באצטדיון פסקוואל גררו, סיימה בתיקו 1-1 שנתן לה את התואר בסמסטר הראשון אחרי שנה אחת בלבד מהרגע שנוסדה. במשחק הגמר של השנה, התמודדה מול דפורטס קינדיו, הקבוצה שזכתה בטורניר הקלאוסורה, על הזכות להעפיל ישירות לליגה הבכירה. במשחק הראשון בחוץ באצטדיון סנטנריו, הפסידה חגוארס 0–2. על מנת להעפיל הייתה צריכה לנצח בגומלין בשלושה שערים ויצרה ציפייה גדולה אצל האוהדים, שמילאו את האצטדיון בחראגוואי. לאחר 90 דקות וכשנותרה ב-10 שחקנים, ניצחה חגוארס 0–3 ועלתה לראשונה לליגה הבכירה תוך שהיא זוכה באליפות הליגה השנייה לאחר שנתיים שהמועדון קיים.
בעונתה הראשונה בליגה הבכירה רשמה חגוארס טורניר לא רע באפרטורה, שכלל תוצאות תיקו מול דפורטיבו קאלי, מיונאריוס ואינדפנדיינטה מדיין ובסופו של דבר סיימה במקום ה-15 עם 21 נקודות, תחת המאמן קרלוס קסטרו. הבעיה הייתה בטורניר הקלאוסורה, כאשר הקבוצה ניצחה במחזור הפתיחה את דפורטיבו קאלי, אבל התחילה ברצף תוצאות שליליות שרמו להחלפת המאמן קסטרו בחורחה לואיס ברנל, שגם הוא לא הועיל והקבוצה סיימה במקום ה-20 עם 10 נקודות בלבד וירידה חזרה לליגה השנייה לאחר עונה אחת.
עלייה לליגה הבכירה כבר אחרי שנתיים > העונה הטובה ביותר והשתתפות בטורניר יבשתי

ב-2017 תחת המאמן יוברט בודהרט רשמה חגוארס את הטורניר הטוב ביותר בתולדותיה עד כה. היא פתחה את העונה עם שרשרת ניצחונות על קבוצות היסטוריות כמו אמריקה קאלי, ג'וניור ברנקייה, אינדפנדיינטה סנטה פה ומיונאריוס. רשמה תוצאות תיקו מול אונסה קלדס ודפורטיבו קאלי. סיימה כקבוצת החוץ השנייה בטיבה וכקבוצה השנייה שספגה הכי מעט שערים אחרי אתלטיקו נסיונל. ממצב של הישרדות נגד הירידה, הפכה חגואקס לקבוצה מסוכנת שסיימה במקום החמישי עם 31 נקודות והעפילה לפלייאוף. ברבע הגמר פגשה את נסיונל החזקה ובמשחק הראשון בבית הפסידה 1–3, כשריי ונגאס מצמק את התוצאה. לא הרבה נתנו סיכוי לחגוארס לקראת הגומלין באצטדיון אטנאסיו חירארדוט, אבל ונגאס וריקרדו סטיר הדהימו את הקהל המקומי וכבשו פעמיים כדי להשוות את הסיכום הכללי. רק ב-25 הדקות האחרונות של ההתמודדות הצליחה אתלטיקו נסיונל להתעלות על עצמה, לכבוש שלושה שערים ולהעפיל לחצי הגמר אחרי 3–6 בסיכום המשחקים.
טורניר הקלאוסורה היה פחות טוב מקודמו, אף על פי שהקבוצה המשיכה להציג יכולת טובה ותוצאות לא רעות ביחס אליה. היא סיימה במקום השמיני עם 28 נקודות ושוב נכנסה לפלייאוף, הפעם בשביל לפגוש את אינדפנדיינטה סנטה פה בפלייאוף. אחרי 0-0 במשחק הראשון בבית, סנטה פה לא ריחמה בגומלין באצטדיון אל קמפין וניצחה 1–4. למרות זאת, הצליחה חגוארס להבטיח את השתתפותה בקופה סודאמריקנה 2018.
טורניר הבכורה בסודאמריקנה היה קצר כצפוי, כאשר הקבוצה הספיקה לרשום ניצחון בכורה בבית מול בוסטון ריבר מאורוגוואי עם ניצחון 1–2 מצמד של פבלו רוחאס. אבל בגומלין האורוגוואים היו טובים יותר וניצחו 0–3 ו-2–4 בסיכום בשביל להדיח את חגוארס. ב-2019 חגוארס השיגה תוצאות רעות לאורך כל השנה וגם החלפתם של לא פחות מארבעה מאמנים לא עזרה בסופו של דבר. לקראת סיום השנה, כשהקבוצה נאבקת בתחתית, אירחה באצטדיון חרגוואי את אתלטיקו וילה שבעצמה הייתה מסובכת בתחתית. חגוארס ניצחה בדקה ה-77 1-0 משער של ג'ון סטיוור גרסיה והשער הזה הוריד את וילה לליגה השנייה והשאיר את חגוארס עוד שנה בליגה הבכירה.
אצטדיון

הקבוצה משחקת את משחקיה הביתיים באצטדיון חרגוואי שבעיר מונטריה. זהו אצטדיון העיקרי ששייך למחוז קורדובה, תכולתו 12,000 מקומות ונפתח בשנת 2012, כששימש לטקס הפתיחה למשחקים הלאומיים של קולומביה.
תארים והישגים

קטגוריה פרימרה B
הערות שוליים

↑  10.5.18 AS Colombia Boston 3-0 Jaguares: El equipo colombiano queda eliminado de la Sudamericana
↑  29.10.19 ESPN Deportes Jaguares ganó, se salvó y mandó a Huila al descenso
חוק יסוד: חופש העיסוק

| --- | --- |

 פרטי החוק
 סוג:  חוק יסוד
 תאריך חקיקה עברי:  כ"ו באדר ה'תשנ"ד
 גוף מחוקק:  הכנסת השלוש עשרה
 תומכים:  23
 מתנגדים:  0
 עיקרי החוק:  הגנה על חופש העיסוק
 נוסח מלא:  אתר הכנסת
 
חוק יסוד: חופש העיסוק הוא חוק יסוד שנועד להגן על חופש העיסוק, כלומר על זכותו של אדם לעסוק בכל עיסוק, מקצוע או משלח יד. על פי פרשנות בית המשפט והפרוטוקולים של ועדת החוקה, חוק ומשפט בהם נדונה הצעת חוק זה וחוק יסוד: כבוד האדם וחירותו העניקה הכנסת לחוקי היסוד האמורים מעמד על-חוקי, ולפיכך סמכות לבתי המשפט להכריז על בטלותו של חוק הפוגע בזכויות המוגנות על פיהם.
המעמד העל-חוקי

בנוסח החוק ישנם מספר ביטויים שפורשו על ידי בית המשפט, במסגרת המהפכה החוקתית כמעניקים לו, מעמד על-חוקי.
סעיף 4 לחוק קובע: "אין פוגעים בחופש העיסוק אלא בחוק ההולם את ערכיה של מדינת ישראל, שנועד לתכלית ראויה, ובמידה שאינה עולה על הנדרש, או לפי חוק כאמור מכוח הסמכה מפורשת בו". סעיף זה זכה לכינוי "פסקת ההגבלה", שכן הוא מגביל וקובע סייגים לכנסת בבואה לחוקק חוק שעומד בסתירה לחוק.
סעיף 6 לחוק קובע: "אין בכוחן של תקנות שעת חירום לשנות חוק-יסוד זה, להפקיע זמנית את תוקפו או לקבוע בו תנאים".
לחוק הוענק שריון, הדורש רוב של 61 חברי כנסת לצורך שינויו. כן נקבע בסעיף 7: "אין לשנות חוק-יסוד זה אלא בחוק-יסוד שנתקבל ברוב של חברי הכנסת".
סעיף 8(א) לחוק קובע: "הוראת חוק הפוגעת בחופש העיסוק תהיה תקפה אף כשאינה בהתאם לסעיף 4, אם נכללה בחוק שנתקבל ברוב של חברי הכנסת ונאמר בו במפורש, שהוא תקף על אף האמור בחוק-יסוד זה; תוקפו של חוק כאמור יפקע בתום ארבע שנים מיום תחילתו, זולת אם נקבע בו מועד מוקדם יותר." סעיף זה זכה לכינוי "פסקת ההתגברות" ותכליתו לאפשר לרשות המחוקקת "להתגבר" על ההגבלה שבסעיף 4 באמצעות חקיקה שמתייחסת לכך במפורש, אך עם זאת מגביל בזמן של 4 שנים את תוקפה של חקיקה כזו.
הזכות המוגנת בחוק יסוד: חופש העיסוק

ההגנה הניתנת בחוק יסוד: חופש העיסוק מופיעה בסעיף 3 לחוק: "כל אזרח או תושב של המדינה זכאי לעסוק בכל עיסוק, מקצוע או משלח יד".
בית המשפט העליון קבע שחופש העיסוק כולל גם את החופש לפעול בגדרו של העיסוק שנבחר ללא איסורים או הגבלות. כך למשל נפסק שמדיניות של אי־קבלת תוצר העיסוק מנטולי הכשרה מסוימת היא פגיעה בחופש העיסוק, הגם שאינה מטילה איסור על עצם העיסוק. לגישת השופטת טובה שטרסברג-כהן, הכפפת עיסוק כלשהו לצורך בקבלת רישיון מהווה הגבלת חופש העיסוק. גם כאשר רשות מעניקה סובסידיה רק לחלק מן העוסקים בתחום מסוים ושוללת אותה מאחרים היא פוגעת בחופש העיסוק.
החוק קובע את התנאים המאפשרים בכל זאת להגביל את חופש העיסוק:
ההגבלה צריכה להעשות בחוק של הכנסת
ההגבלה צריכה להיות לתכלית ראויה
ההגבלה צריכה להיות במידה שאינה עולה על הנדרש
חוקים רבים פוגעים בחופש העיסוק, תוך שהם נחשבים לעומדים בתנאיו של סעיף 4. דוגמה לכך הם חוקים המתנים עיסוק במקצוע מסוים בקבלת רישיון לכך.
פעמים אחדות נדרשה הכנסת לחוקק חוק המעניק תוקף לפגיעה קיימת בחופש העיסוק, כדי שהגבלת חופש העיסוק תעמוד בדרישה הראשונה: שתעשה על פי חוק של הכנסת. דוגמה לכך היא חוק איסור פתיחת בתי עינוגים בתשעה באב (הסמכה מיוחדת), תשנ"ח–1997, שנחקק לאחר שנפסק כי חוקי עזר עירוניים האוסרים פתיחת בתי עינוגים בתשעה באב סותרים את חוק יסוד: חופש העיסוק.
פסקי דין

פונים רבים לבתי המשפט העלו את הנימוק של פגיעה בחוק יסוד: חופש העיסוק, אם כטענה עיקרית ואם כאחת משלל טענות.
קבוצה ראשונה של פונים בשם חופש העיסוק הם המלינים על הוראות רישוי שאינם לוקחים בחשבון את אלו שכבר עוסקים במקצוע או החלו בצעדים להיכנס למקצוע לפני השינוי בהוראות המעבר. במקרה פסק דין הנדלמן ביטל בית המשפט דבר חקיקה של הכנסת, מחמת חוק יסוד: חופש העיסוק, וקבע שהאיסור על אדם שעבד במשך שנים כיועץ מס להמשיך להציג עצמו כיועץ מס אינו מידתי ועל כן בטל. בעוד מקרים דרש בית המשפט כי יינתנו הוראות מעבר מתאימות המאפשרות לאנשים להמשיך להתפרנס ממשלח ידם ללא עמידה בדרישות רישוי חדשות. במקרים אלו, העותרים לא העלו לדיון את הוראות הרישוי עצמם, ובחלק מהמקרים אף תמכו בהם, כך שבית המשפט לא נדרש לדון בהסדרים עצמם. כך למשל, בעתירה נגד הוראות המעבר ברישוי רוקחים, הביעו העותרים תמיכה בהוראות הרישוי החדשות, אך בקשו לעצמם פטור מהם.
קבוצה שונה של פונים הם המלינים על איסור לעסוק בייבוא סחורה כלשהי. זה היה המקרה כאשר בית המשפט העליון קבע שחוק יסוד: חופש העיסוק אינו מאפשר למנוע ייבוא בשר טרף. מקרה נוסף היה כאשר בית המשפט קבע שהאיסור על ייבוא סיגריה אלקטרונית נעשה ללא הסמכה בחוק.
חוק יסוד חופש העיסוק שימש כנימוק להוראות שונות שניתנו לגופים ציבוריים בפסקי דין, גם במקרים צדדיים שהשפעתם על חופש העיסוק מוגבלת יחסית. פסקי דין אלו כוללים:
הוראה לבית חולים לאפשר פרסום של שירותי חברה לביצוע טקסי ברית מילה שלא על ידי מוהלים שאושרו על ידי הוועדה הבין-משרדית להסמכה ולפיקוח על מוהלים.
לעומת זאת, הטענה שאיסור על רופא עובד מדינה לתת חוות דעת רפואית בתביעה נגד המדינה פוגע בחופש העיסוק נדחתה על ידי בג"ץ.
לקריאה נוספת

טלי פרידמן, שמואל ליימן-ווילציג, חופש הביטוי של רבני הציונות הדתית: בין הלכה, משפט ותקשורת בדמוקרטיה הישראלית, ניב, 2024
אורי זילברשייד, שוויון חברתי? לא בחוקתנו, הוצאת שוקן, 2015, עמ' 305–320
אוריאל לין, לידתה של מהפכה, ידיעות ספרים, 2017
הערות שוליים

↑  ברוך קרא‏, הפרוטוקולים מ-92' מוכיחים: הסיפור של יריב לוין על "המהפכה החוקתית" הוא שקר, באתר וואלה, 23 בפברואר 2023
↑  חוק יסוד: חופש העיסוק, ס"ח 1387 מ-12 במרץ 1992
1 2  דברי השר ליבאי בישיבת הכנסת, 15 בפברואר 1994
↑  פרוטוקול ישיבה השלוש-מאות-ותשעים-ושתיים של הכנסת השתים-עשרה, כ"ח באדר א' התשנ"ב (3 במרס 1992)
↑  הצעת חוק־יסוד: חופש העיסוק (תיקון), ה"ח 2227 מ-13 בדצמבר 1993
↑  בג"ץ 3872/93 מיטראל בע"מ נ' ראש הממשלה ושר הדתות, מר יצחק רבין ואחרים, ניתן ב-22 באוקטובר 1993. פ"ד כרך מ"ז, חלק חמישי, עמ' 485–515
↑  גדעון ספיר, המהפכה החוקתית - עבר, הווה ועתיד, ידיעות ספרים, עמ' 121, הערה 229, המסתמך בין היתר על דברי ברק אצל: אריאל בנדור וזאב סגל, עושה הכובעים –  דין ודברים עם אהרן ברק, 2009, עמ' 57.
↑  הצעת חוק־יסוד: חופש העיסוק (תיקון), ה"ח 2227 מ-13 בדצמבר 1993 –  הצעת החוק לתיקון חוק יסוד: חופש העיסוק;

אהרן ברק, על התיקונים בחוק־יסוד: חופש העיסוק, משפט וממשל ב/2, תשנ"ה –  הערותיו של השופט אהרן ברק להצעת החוק;

הצעת חוק־יסוד: חופש העיסוק (תיקון)(נוסח חלופי), ה"ח 2250 מ-14 בפברואר 1994 –  נוסח מתוקן של הצעת החוק, לאחר הערותיו של אהרן ברק;

חוק יסוד: חופש העיסוק, ס"ח 1454 מ-10 במרץ 1994 –  החוק כפי שאושר בכנסת
↑  חוק יסוד: חופש העיסוק, (סעיף 8(א)), ס"ח 1454 מ-10 במרץ 1994
↑  אהרן ברק, פרשנות במשפט –  פרשנות חוקתית, תשנ"ד, עמ' 634
↑  חוק-יסוד: חופש העיסוק (תיקון), ס"ח 1602 מ-7 בנובמבר 1996
↑  חוק-יסוד: חופש העיסוק (תיקון מס' 2), ס"ח 1662 מ-19 במרץ 1998
↑  בג"ץ 5936/97 ד"ר אורן לם ואחרים נ' בן ציון דל, מנכ"ל משרד החינוך, התרבות והספורט ואחר, ניתן ב־2 בספטמבר 1999. פ"ד כרך נ"ג, חלק רביעי, עמ' 673–694, בעמ' 681 מול אות שוליים ה
↑  בג"ץ 6300/93 המכון להכשרת טוענות בית דין נ' השר לענייני דתות, כבוד ראש הממשלה מר יצחק רבין ואחר, ניתן ב-10 באוגוסט 1994. פ"ד כרך מ"ח, חלק רביעי, עמ' 441–462, בעמ' 460 מול אות שוליים ז
↑  בג"ץ 726/94 כלל חברה לביטוח בע"מ נ' שר האוצר ואחרים, ניתן ב-19 באוקטובר 1994. פ"ד כרך מ"ח, חלק חמישי, 441–488, בעמ' 471 מול אותיות שוליים ה– ו
↑  בג"ץ 4550/13 מתן בהט ואחרים נ' שרת הבריאות ואחר, ניתן ב־6 באוקטובר 2013
↑  בג"ץ 6665/12 אי.סיג בע"מ נ' המנהל הכללי של משרד הבריאות ואחר, ניתן ב־3 בדצמבר 2014
↑  בג"ץ 2618/00 חברת פארות בע"מ נ' שר הבריאות ואחרים, ניתן ב־9 ביולי 2001
↑  בג"ץ 9198/02 ההסתדרות הרפואית בישראל ואחרים נ' היועץ המשפטי לממשלה ואחרים, ניתן ב־2 באוקטובר 2008
| ישראל חוקי־יסוד |
| --- | --- | --- |
| חוקי־יסוד משוריינים | הממשלה • חופש העיסוק • ישראל – מדינת הלאום של העם היהודי • משאל עם |  |
| חוקי־יסוד משוריינים־חלקית | הכנסת • משק המדינה • מקרקעי ישראל • ירושלים בירת ישראל |  |
| חוקי־יסוד לא־משוריינים | נשיא המדינה • הצבא • השפיטה • מבקר המדינה • כבוד האדם וחירותו |  |
זיכרון הבזק

זיכרון הבזק בעל חיבור USB
זיכרון הֶבְזֵק (Flash memory) הוא סוג זיכרון בלתי נדיף המאפשר כתיבה וכתיבה חוזרת.
רקע

זיכרון ההבזק הראשון פותח בשנת 1984 במעבדות חברת טושיבה היפנית והשימוש המסחרי הראשון בטכנולוגיה הוצג על ידי חברת אינטל האמריקאית בשנת 1988. בשנת 2008 היה המוצר הפופולרי למשתמש הממוצע בעל נפח זיכרון של 32GB–2GB, אף על פי שבשוק הוצעו גם זיכרונות בנפח של עד 256GB שמחירם עדיין היה יקר. טכנולוגיות כמו מצלמות דיגיטליות, נגני MP3 ומכשירי דיסק און קי עושים שימוש נרחב בשבבי זיכרון הבזק, בעיקר בשל היתרון שבשמירת המידע ללא מקור חשמל, נפחו הפיזי הקטן ביחס לנפח המידע ובזכות העמידות הגבוהה יחסית שלו לטלטלות, בניגוד לדיסק קשיח.
זיכרון הבזק הראשון היה מסוג NOR, שזמני הכתיבה והמחיקה שלו ארוכים. למרות זאת, היה לו ממשק כתובת/מידע (זיכרון) מלא, המאפשר גישה ישירה לכל מקום. כמו כן, זיכרון NOR יכול לעבור 10,000 עד 100,000 מחזורי מחיקה במהלך חייו. מאוחר יותר פותח זיכרון ה-NAND, בעל מהירות מחיקה וכתיבה גבוהה יותר, צפיפות גדולה יותר, ומחיר נמוך משל ה-NOR ביחס לנפח. ממשק הפלט/קלט שלו מאפשר רק גישה סדרתית למידע. נתונים אלה הופכים אותו מתאים להתקנים בעלי נפח אחסון גדול. זיכרון הבזק מבוסס NAND הוביל לפיתוחם של מספר פורמטי מדיה נשלפת קטנים יותר, כמו MMC, Secure Digital ו-Memory Stick.
מנגנון פעולת זיכרון הבזק

להבדיל מזיכרון EEPROM, מחיקה וכתיבה לזיכרון הבזק מתבצעת בבלוקים בגדלים של עשרות קילו-בית ולעיתים אף מאות. משמעות הדבר היא שעל מנת לכתוב סיבית בודדת, יש לקרוא את כל הבלוק שמכיל את הסיבית לתוך זיכרון גישה אקראית, לשנות את הסיבית שם, למחוק את תוכן הבלוק כולו בזיכרון ההבזק, ואז לכתוב את הבלוק כולו חזרה לזיכרון ההבזק. בגלל מגבלה זו לא ניתן להשתמש בזיכרון הבזק כתחליף לזיכרון גישה אקראית, אם כי השימוש בזיכרון הבזק כתחליף לזיכרון לקריאה בלבד מקובל מאד.
גם באמצעי אחסון כמו דיסקים הגישה לתוכן מתבצעת בבלוקים, ולכן זיכרון הבזק מתאים מאוד כאבן בניין ל"דיסק מצב מוצק" (Solid state drive) שאינם דיסקים כלל, אך מדמים כלפי המחשב התנהגות דמוית דיסק, עם ביצועים טובים יותר בכמה סדרי גודל.
זיכרון הבזק מבוסס על תאים הבנויים מטרנזיסטורי MOSFET, בדרך כלל מסוג nMOS, הנמצאים במערכים. לכל טרנזיסטור (תא) יש כתובת המוגדרת על פי מספר הטור ומספר השורה.
שלוש הפעולות הבסיסיות של התא הן כתיבה, קריאה ומחיקה. מנגנון הפעולה בין כתיבה ומחיקה בטרנזיסטור של זיכרון הבזק מבוצע על ידי שינוי מצב של שכבה מבודדת בשער (Gate) הטרנזיסטור הנקראת "שער צף" (Floating Gate), הנקראת כך מכיוון שהיא מבודדת. ניתן לטעון את השער הצף באלקטרונים או לפרוק אותם (במצב המחיקה) ממנה באמצעות תופעת המנהור הקוונטי או באמצעות הזרקת אלקטרונים חמים. נוכחות או היעדר מטען בשער הצף משפיעים על מתח הסף של ה־MOSFET. דבר זה מאפשר למכשיר לייצג מצבים בינאריים (0 ו-1) – תלוי אם השער הצף מכיל מטען או לא. מכיוון שהשער הצף הוא מבודד, מטענו לא משתנה עם ניתוק מקור המתח חשמלי, מה שהופך את הזיכרון לבלתי נדיף. ישנם תאי Single Level שבהם ניתן לאחסן סיבית אחת, ותאי Multi Level שבהם ניתן לאחסן כמה סיביות.
מנגנון פעולת זיכרון הבזק > עיקרון פעולת זיכרון הבזק Single Level

בתהליך הכתיבה, הפעלת מתח גבוה בשער בשילוב מתח גבוה במקור (Source) יביא ליצירת תעלה בין המקור לשפך (Drain) וליצירת אלקטרונים חמים אשר בשל שדה חשמלי גבוה בין השער לתעלה, יעברו מנהור לתוך השער הצף והוא יטען במטען שלילי בשל האלקטרונים הכלואים בו. המטענים השליליים הכלואים בשער הצף לא מאפשרים לפתוח את התעלה בין המקור לשפך במתח הסף הרגיל המאולץ על שער הטרנזיסטור (מתח סף הוא המתח הפותח את התעלה בטרנזיסטור), דבר שלא מאפשר למתג את הטרנזיסטור במתח זה.
בתהליך הקריאה, מופעל מתח סף בשער בשילוב מתח רגיל במקור. אם התעלה תיפתח ותתבצע הולכת מטען בין המקור לשפך, סימן שאין מטען כלוא בשער הצף – 0 בינארי. אם אין הולכה בין המקור לשפך באילוץ מתח הסף על השער, כלומר שהתעלה סגורה ואין מיתוג, סימן שיש מטען כלוא בשער הצף – 1 בינארי. תהליך המחיקה מתבצע באותו אופן, אך בממתחים הפוכים, כך שהמטענים שעברו מנהור ונכלאו בשער הצף יעברו מנהור בכיוון ההפוך ויחזרו למצע ובכך השער הצף יפרק מהמטען שהיה כלוא בו.
מנגנון פעולת זיכרון הבזק > עיקרון פעולת זיכרון הבזק Multi Level

בעידן נתוני העתק (Big Data) הביקוש הגובר למידע ולאחסונו דורש זיכרון בעל קיבולת גבוהה ובעל ממדים קטנים, דבר שיצר את המוטיבציה לתכנון ופיתוח זיכרון Multi Level בעל תאים המכילים יותר מסיבית אחת. בתחילה ניסו להגדיל את גודל התא על ידי שימוש בטכנולוגיה היוצרת מספר רמות של מתחי סף התואמים רמות שונות של טעינת השער הצף אך טכנולוגיה זו נתקלה בקשיי אמינות בשל חפיפות חלקיות במתחי הכתיבה והמחיקה של הסיביות, דבר שהוביל לאיבוד מידע ולשגיאות. הודות לטכנולוגיית "הזרקת מוביל חמה" התאפשר לבנות תאים המכילים מספר סיביות ובאמינות גבוהה.
טכנולוגיה נוספת לפעולת שתי סיביות בתא מבוססת על שער צף הבנוי משלוש שכבות כעין "סנדוויץ'", הכולל שכבת ניטריד בין שתי שכבות של תחמוצת צורן. שכבת הניטריד מבודדת מאוד ואינה נותנת למטען הכלוא לנוע לאורך השער הצף. טכנולוגיה זו מפרידה בין שתי פינות של שער הצף, כך שכל פינה תאוחסן סיבית אחת, וכן נוצר תהליך בו מקור ושפך מתחלפים בתפקידיהם – המקור הופך לעיתים לשפך, כתלות בכיוון הממתח. אותו הדבר מתרחש גם בשפך. אם מספקים מתח גבוה לשער ובין המקור לשפך, מטען יכלא באמצעות זרם מנהור באחת הפינות שבשכבת הניטריד, בהתאמה לכיוון הזרם. ממתח הפוך יגרום ליצירת זרם לצד הנגדי ומטען יכלא בזרם מנהור בצד הנגדי של השער הצף. השער הצף המבודד יגרום למטען להישאר משני צדי התא ללא תזוזה בין הצדדים. באופן זה אפשר לכתוב שתי סיביות בתא אחד. קריאת כל צד בתא תעשה על ידי מתח סף רגיל בשער ובמקור או בשפך בהתאמה, כתלות בצד אותו מעוניינים לקרוא. כדי לקבוע אם סף הערך הוא 1 או 0, נהוג להשוות את המתח המתקבל (אחרי הפיכת הזרם למתח באמצעות נגד) עם מתח ייחוס. השוואה עם מתח הייחוס מאפשרת לקבוע את ערך התא (אם המתח הוא מתחת למתח שנקבע אז התא מייצג 1, אם המתח הוא מעל מתח שנקבע אז התא מייצג 0).
ראו גם

Solid state drive
כונן הבזק
הערות שוליים

↑  זִכְרוֹן הֶבְזֵק במילון טכנולוגיית המידע: מצעי נתונים, החסן וציוד היקפי (תשס"ז), באתר האקדמיה ללשון העברית
| --- | --- |
בקרת זהויות :  NLI: 987007544205905171  LCCN: sh93007615
ויניפג

ערך זה עוסק בעיר בקנדה. אם התכוונתם למשמעות אחרת, ראו .
שדרות פורטייג' בעיר
בניין הפרלמנט של מניטובה בוויניפג
ויניפג (באנגלית: Winnipeg, ‏האזנהקובץ:En-ca-Winnipeg.ogg‏Ⓘ‏) היא בירת פרובינציית מניטובה שבקנדה, ואחת הערים החשובות בקנדה.
וויניפג ממוקמת בדרום הפרובינציה, באזור המפגש בין המגן הקנדי והערבות.
וויניפג היא גם העיר הגדולה ביותר במניטובה.
היסטוריה

בשנת 1738 סייר דלה ורדרי, איש צבא קנדי ממוצא צרפתי הקים במקום עמדה שנזנחה מאוחר יותר בשם המבצר האדום. נקודות נוספות הוקמו לאורך הנהר האדום על ידי החברה הצפונית מערבית וחברת מפרץ הדסון.
בפברואר 1942, במהלך מלחמת העולם השנייה, נערך בעיר If Day, שהייתה סימולציה של פלישה גרמנית נאצית לעיר ולאזורים הסובבים אותה. האירוע אורגן כקידום איגרות חוב מלחמה על ידי ארגון הלוואת הניצחון של ויניפג הגדולה.
מזג אוויר

מזג האוויר בקיץ נוח ונעים. טמפרטורת היום הממוצעת היא 26 מעלות בחודש יולי. החורף בוויניפג נחשב לאחד החורפים הקרים בקנדה - ממוצע טמפרטורות היום הוא 12.7 מתחת לאפס בחודש ינואר, אך בימים מסוימים הטמפרטורות יכולות להגיע לכ-40 מעלות מתחת לאפס, ועם אפקט הרוח אף לכ-55 מעלות מתחת לאפס.
אתרים מרכזיים בעיר

המוזיאון הקנדי לזכויות האדם (Canadian Museum of Human Rights) הוא המוזיאון הפדרלי היחידי בקנדה שנמצא מחוץ לעיר הבירה אוטווה. נפתח בספטמבר 2014 והוא מהגדולים בעולם בנושא זה.
רחוב מיין הוא אחד מהרחובות הראשיים בעיר יחד עם שדרות פורטייג'. במפגש הרחובות מצוי מרכז קניות תת-קרקעי. מספר מרכזים דומים ומעברים תת-קרקעיים המחברים ביניהם ובין בניינים שונים בעיר, מהווים את מקום המסתור בחורף הקר.
ה"מינט" (Mint) היא המטבעה הלאומית של קנדה, בה מוטבעים סוגי מטבעות רבים. מספר מדינות שונות משתמשות בשירותיה.
הנהרות רד (Red) ואסיניבוין (Assiniboine) הם שני נהרות החוצים את העיר. לאורכם ישנה טיילת ארוכה בה ניתן לטייל ולחצות את העיר לאורכה ולרוחבה.
ה"פורקס" (The Forks) הוא אזור מפגש הנהרות רד ואסיניבוין. בפורקס ישנו שוק, מספר מסעדות ומזח.
רחוב קורידון מהווה את אזור "איטליה הקטנה" של העיר, בה ניתן למצוא מסעדות ובתי קפה רבים.
פארק אסיניבוין הוא פארק גדול דרומית לנהר אסיניבוין ובמערב העיר. בפארק ישנו גם גן חיות ואזור שאינו מפותח הנקרא יער אסיניבוין.
הקהילה היהודית בוויניפג > תולדות הקהילה היהודית

היהודים הראשונים שהגרו לוויניפג הגיעו אליה בתקופת ההגירה ההמונית ממזרח-אירופה בסוף המאה ה-19 וראשית המאה ה-20. רבים מהם שילבו את זהותם היהודית המסורתית עם רעיונות ההשכלה המודרניים. בשנת 1891 נוסד בעיר תלמוד תורה שנדד בין מבנים שכורים. בשנת 1911 למדו בתלמוד תורה כ-250 תלמידים. בשנת 1907 הגיע לעיר הרב ישראל כהנוביץ שבמהרה נחשב לרבה הראשי של מערב קנדה עד מותו בשנת 1945. ביחד עם הרב ישעיה הלוי הורביץ שהגיע לעיר בשנת 1921 הוא הקים סמכות כשרות מרכזית. בסגנונו הוא דמה לרבני המזרחי והיה מקורב לרבני שיקגו שהעדיפו גישה אחדותית על פני מאבקים דתיים. גישה זאת הביאה מדי פעם לטענות נגדו מצד יהודים חרדיים אשר הביאו את הרב חיים צבי חרסון בשנת 1931 ואת הרב מאיר שורצמן בשנת 1940 להיות לרבנים בעיר.
בשנת 1943 היו בעיר שבע קהילות אורתודוקסיות וקהילה קונסרבטיבית אחת. בשנות ה-30 של המאה ה-20 יצא בעיר עיתון ביידיש בשם "Israelite Press", שיצא פעמיים בשבוע. כבר בתחילת שנות ה-50 של המאה ה-20 ניכרה ירידה גדולה בנוכחות בבתי כנסת והרב ישעיה הלוי הורביץ כתב: "יש לנו בתי כנסיות די והותר, ואיזה מהם עומדים להסגר לדאבונינו, מפני הליכת דור הישן ומניעת התפלה מדור החדש". בשנת 1927 תרמו יהודי ויניפג מיליון דולר לרכישת אדמות עמק חפר בידי יהושע חנקין.
הקהילה היהודית בוויניפג > הקהילה היהודית והישראלית כיום

בוויניפג כיום (2010) כ-16,000 יהודים, רובם חילוניים או לא מעורבים בקהילה. מאז שנות ה-70 עזבו את ויניפג יותר מ-10,000 יהודים ועברו לערים גדולות יותר. בשנים האחרונות היגרו לעיר מספר רב של ישראלים, דרך תוכנית ההגירה של מניטובה, בסיועה של הקהילה היהודית המבקשת להרחיב את שורותיה.
כ-90% מיהודי העיר מתגוררים בחלקה הדרומי וזאת לאחר שעד סוף המאה העשרים רובם התגוררו בחלקה הצפוני של העיר, שבו עדיין יש מבנים יהודיים רבים, אשר שימשו כבתי כנסת ומרכזי פעילות יהודיים. בסמוך לבית הכנסת ברחוב הרטפורד הממוקם בצפון העיר, ישנו עדיין מקווה טהרה פעיל לנשים. סיבת המעבר נעוצה ככל הנראה, בעובדה שהאזורים הדרומיים נחשבים יוקרתיים יותר ובעלי אוכלוסייה אמידה ואיכותית יותר.
הקהילה האורתודוקסית כיום בעיר היא קטנה מאוד. ישנו מרכז ללימודי יהדות המנוהל על ידי חב"ד. במרכז ישנם מקוואות טהרה לנשים ולגברים ואף גן-ילדים ובית הספר לבנים ובנות עד כיתה ח'.
בוויניפג בית ספר יהודי קהילתי (Gray Academy), שנוצר מאיחוד כל בתי הספר היהודיים בעיר. בבית הספר היו עם פתיחתו ב-1997 כ-1000 תלמידים. כיום (2011) לומדים בו כ-650 תלמידים. יש לו בית ספר תאום בישראל מקיף דנציגר בקריית שמונה. בין בתי הספר מתקיים קשר חם ורציף במסגרת שותפות ביחד ובשנים האחרונות נערכים חילופי משלחות נוער בין בתי הספר.
ראש העיר בשנים 2004–2014, היה סם כץ, יהודי יליד רחובות שבישראל.
ויניפג חתומה בהסכם "ערים תאומות" עם שלושה יישובים ישראלים: באר שבע, גן יבנה וקריית שמונה.
ב-1988 הקהילה היהודית של וינפג תרמה כ-4 מיליון דולר, להנחת מגילת היסוד להקמת המתנ"ס ביישוב הישראלי, גן יבנה. כאשר הוכרז בישראל מצב-חירום בשנת 2003, הגיעו שתי משלחות מוויניפג, להביע הזדהותן עם מדינת ישראל בכלל, ועם גן יבנה בפרט.
ערים תאומות

יפן סטאגיה, טוקיו, יפן (מ־1970)
איסלנד רייקיאוויק, איסלנד (מ־1971)
אוקראינה לבוב, אוקראינה (מ־1973)
הפיליפינים מנילה, הפיליפינים (מ־1979)
טאיוואן טאיצ'ונג, טאיוואן (מ־1982)
פינלנד קואופיו, פינלנד (מ־1982)
ישראל באר שבע, ישראל (מ־1984)
ישראל גן יבנה, ישראל (מ־1984)
הרפובליקה העממית של סין צ'נגדו, הרפובליקה העממית של סין (מ־1988)
קוריאה הדרומית ג'ינג'ו, קוריאה הדרומית (מ־1992)
ישראל קריית שמונה, ישראל(מ־1998)
מקסיקו סן ניקולס דה לוס גרזה, מקסיקו (מ־1999)
הערות שוליים

1 2  Isaac Landman, The Universal Jewish encyclopedia, Volume 10, page 530
↑  Stuart E. Rosenberg, The Jewish community in Canada: Volume 1, 1970, page 86
↑  Louis Rosenberg, Morton Weinfeld, Canada's Jews: a social and economic study of Jews in Canada in the 1930s, page 198
↑  בדבר ההספדים בבהכנ"ס, המאור, אלול תשי"ב, עמוד 3
↑  ערים תאומות באתר המועצה גן יבנה
| --- | --- |
בקרת זהויות :  NLI: 987007548090305171  BnF: cb119565957 (data)  GND: 4119124-9  LCCN: n79079425  LNB: 000290272  MusicBrainz: 35307acf-aba0-4ca7-9df6-b9398d873a8f  NARA: 10045746  NKC: xx0081490  VIAF: 159364353   WorldCat (עם VIAF): 159364353
ויליאם מיינור

| --- | --- |

 לידה:  יוני 1834 ציילון הבריטית, הממלכה המאוחדת 
 פטירה:  26 במרץ 1920  (בגיל 85) הרטפורד, ארצות הברית 
 ענף מדעי:  בלשנות, מילונאות, מילון רב-לשוני 
 מקום מגורים:  סרי לנקה, ארצות הברית, אנגליה
 מקום קבורה:  Evergreen Cemetery 
 מקום לימודים:  בית הספר לרפואה באוניברסיטת ייל (1863) 
 הערות:  רופא
 תרומות עיקריות
 תרם לערכים רבים במילון אוקספורד
 
ויליאם צ'סטר מיינור (באנגלית: William Chester Minor, היה ידוע גם כ-W. C. Minor; יוני 1834 – 26 במרץ 1920) היה מנתח בצבא האמריקאי, שתרם לערכים רבים במילון אוקספורד, תוך כדי הסגר במוסד לחולי נפש באשמת רצח.
תחילת ימיו ועבודתו

נולד באי ציילון (כיום סרי לנקה). בתור נער נמשך ברגשות עזים לילידות האי, תופעה שגרמה לו ייסורי מצפון רבים. הוריו, שהיו מיסיונרים מניו אינגלנד, שלחו אותו בגיל 14 חזרה לארצות הברית, ובשנת 1863 הוא סיים את לימודיו כמנתח באוניברסיטת ייל.
הוא התקבל לצבא האיחוד ככירורג ובמסגרת מלחמת האזרחים נכח בקרבות עזים ששיכלו רבים מחבריו. מסופר על מקרה מסוים בו נצטווה לצלק את פניו של חייל אירי שניסה להשתמט מאחד הקרבות. סיוטים, הזיות ופרנויה סביב זוועות המלחמה ליוו אותו עד סוף ימיו.
מחלתו וההסגר

לאחר מלחמת האזרחים הוצב מיינור לעבוד בניו יורק. הוא נמשך לאזורים המפוקפקים של העיר ובילה את רוב זמנו הפנוי אצל זונות. ב-1867, הבחינו רשויות הצבא בהתנהגותו (שנחשבה בזמנו למוזרה) והעבירו אותו למוצב נידח בפלורידה. ב-1868 אושפז מיינור במוסד לחולי נפש "סיינט אליזבת" שבוושינגטון די. סי.. לאחר 18 חודשים בהם לא הראה כל שיפור במצבו, אישר לו הצבא להתפטר מתפקידו ולהתחיל לקבל פנסיה.
ב-1871 הוא עבר לגור בלמבת', פרבר עני של לונדון. ב-17 בפברואר, מיינור, רדוף פרנויה, ירה באדם בשם ג'ורג' מרט בטענה כי ניסה לפרוץ לדירתו. מרט היה באותו הזמן בדרכו לעבודה לתמוך בששת ילדיו ובאשתו ההרה, אלייזה. במשפט, זוכה מיינור מחמת חוסר שפיות ונשלח בעל כרחו למוסד סגור בכפר קראות'ורן. בזכות הפנסיה הצבאית שלו ומכיוון שלא נחשב מסוכן, זכה מיינור לתנאי מגורים נוחים שאפשרו לו לקנות ולקרוא ספרים רבים.